Predkladacia správa

Materiál „Hodnotenie realizácie Národného plánu regionálneho rozvoja Slovenskej republiky (k 31. 12. 2004)“ predkladá minister výstavby a regionálneho rozvoja SR na základe uznesení vlády SR č. 530/2002 a č. 852/2004 na rokovanie vlády SR ako informatívny.

Predmetom hodnotenia realizácie NPRR SR sú jeho akčné časti: sektorové operačné programy (SOP), t.j. základná identifikácia aktívnych projektov a programov, ktoré sú realizované, resp. na ich realizáciu sú vyčlenené finančné alebo iné zdroje. Hodnotenie realizácie regionálnych operačných programov (ROP) je uvedené z dostupných údajov jednotlivých samosprávnych krajov v prílohe č. 2. 

Z uznesenia vlády č. 240/2001 pre relevantných ministrov vyplynula úloha B.3. zabezpečiť realizáciu príslušných sektorových operačných programov a jej pravidelné polročné vyhodnocovanie a ďalej pre prednostov krajských úradov úloha B.4. v spolupráci s relevantnými ministrami zabezpečiť realizáciu regionálnych operačných programov pre regióny na úrovni NUTS II a pravidelné polročné vyhodnocovanie ich realizácie.

Prvé hodnotenie realizácie Národného plánu regionálneho rozvoja Slovenskej republiky ako základného  nástroja pre napĺňanie  cieľov regionálnej politiky na Slovensku bolo vykonané k 30. 9. 2001. Na základe výsledkov hodnotenia ako aj pripomienok zo strany príslušných riadiacich autorít sa na rokovanie vlády SR pripravila zmena znenia uznesenia vlády SR č. 240/2001 v bodoch B.3 a B.4, v ktorých sa polročné vyhodnotenie mení na ročné. Uvedená zmena uznesenia vlády SR č. 240/2001 bola schválená vládou SR dňa 22. 5. 2002 uznesením vlády SR č. 530/2002 a vyhodnotenie NPRR SR sa tak doplnilo k 31. 12. 2001. Ďalej boli hodnotenia vykonané k 31. 12. 2002, ktoré vláda SR vzala na vedomie v júni 2003 a k 31.12.2003, ktoré vláda SR vzala na vedomie v júni 2004.

Uznesením vlády SR č. 852 z 31. augusta 2004 k návrhu na zrušenie a zmenu niektorých úloh z uznesení vlády SR v súvislosti s transformáciou krajských úradov, zrušením okresných úradov a vytvorením úradov špecializovanej miestnej štátnej správy vláda SR zrušila 
•	v bode A.93. úlohu A.1 uznesenia vlády SR č. 530 z 22.5.2002 pre prednostov krajských úradov – „B.3 zabezpečiť realizáciu príslušných sektorových operačných programov a ich plnenie pravidelne vyhodnocovať k 31.12. bežného roka;
•	v bode A.94. úlohu A.2 uznesenia vlády SR č. 530 z 22.5.2002 pre prednostov krajských úradov – „B.4 v spolupráci s ministrom výstavby a regionálneho rozvoja, ministrom hospodárstva, ministrom pôdohospodárstva, ministrom dopravy, pôšt a telekomunikácií, ministrom práce, sociálnych vecí a rodiny a ministrom životného prostredia zabezpečiť realizáciu regionálnych operačných programov pre regióny na úrovni NUTS II a ich plnenie pravidelne vyhodnocovať k 31.12. bežného roka.

Ďalej vláda SR v uvedenom uznesení menila
•	v bode B.12. - v bode B.4 uznesenia vlády SR č. 240 z 15.3.2001 v spolupráci s ministrom výstavby a regionálneho rozvoja, ministrom hospodárstva, ministrom pôdohospodárstva, ministrom dopravy, pôšt a telekomunikácií, ministrom práce, sociálnych vecí a rodiny a ministrom životného prostredia zabezpečiť realizáciu regionálnych operačných programov pre regióny na úrovni NUTS II a pravidelné polročné  vyhodnocovanie ich realizácie gestora z prednostov krajských úradov na ministra výstavby a regionálneho rozvoja.

Z tohto uznesenia naďalej vyplýva povinnosť pre relevantné rezorty vyhodnocovať jednotlivé sektorové a regionálne operačné programy až do roku 2006, t.j. do obdobia dobiehania predvstupovej pomoci. 

Vzhľadom k tomu, že iba niektoré aktivity v regionálnom rozvoji sa realizovali a korešpondovali s cieľmi a prioritami Národného plánu regionálneho rozvoja SR, je možné predložiť len základné informácie o hodnotení jeho realizácie. 

Materiál nemá finančný, ekonomický, environmentálny vplyv, vplyv na zamestnanosť a podnikateľské prostredie.

V dôsledku toho, že materiál je informatívneho charakteru, neprešiel pripomienkovým konaním.
	
Za realizáciu Národného plánu regionálneho rozvoja SR sú zodpovedné aj relevantné rezorty v spolupráci so samosprávnymi krajmi, ktoré boli oslovené listom č. MVRR-2005/3354 zo dňa 21. 2. 2005 so žiadosťou o podklady k jeho  hodnoteniu. Predkladaná informácia obsahuje iba podklady, ktoré sekcia stratégie rozvoja regiónov k 22.06.2005 obdržala od jednotlivých krajov.